b'\n_START_ARTICLE_\nViking (satelliitti)\n_START_PARAGRAPH_\nViking oli Ruotsin ensimm\xc3\xa4inen satelliitti, jonka p\xc3\xa4\xc3\xa4teht\xc3\xa4v\xc3\xa4n\xc3\xa4 oli tutkia magnetosf\xc3\xa4\xc3\xa4rin ja ionosf\xc3\xa4\xc3\xa4rin_NEWLINE_plasmailmi\xc3\xb6it\xc3\xa4. Satelliitti laukaistiin avaruuteen 22. helmikuuta 1986 Ariane 1 -kantoraketilla Ranskan Guayanassa sijaitsevasta Kouroun avaruuskeskuksesta.\n_START_SECTION_\nSatelliitin rakenne ja rata\n_START_PARAGRAPH_\nT\xc3\xa4m\xc3\xa4 pieni 286\xc2\xa0kg:n painoinen Viking-satelliitti laukaistiin hyvin elliptiselle radalle 814\xe2\x80\x9313\xc2\xa0530\xc2\xa0km:n korkeuteen, josta se pystyi tehokkaasti tutkimaan ilmakeh\xc3\xa4n yl\xc3\xa4osia. Satelliitin kiertoaika maapallon ymp\xc3\xa4ri on 261,2 minuuttia._NEWLINE_Muodoltaan Viking on kahdeksankulmainen kappale, jonka halkaisija on 1,9 m ja korkeus 0,5 m.\n_START_SECTION_\nHankkeen tulokset ja toteutuminen\n_START_PARAGRAPH_\nViking-satelliitin toimintai\xc3\xa4ksi suunniteltiin 240 p\xc3\xa4iv\xc3\xa4\xc3\xa4, mutta k\xc3\xa4yt\xc3\xa4nn\xc3\xb6ss\xc3\xa4 se jatkoi mittauksia pidemp\xc3\xa4\xc3\xa4n yhteens\xc3\xa4 444 p\xc3\xa4iv\xc3\xa4n ajan. Satelliitin toiminta p\xc3\xa4\xc3\xa4ttyi 12. toukokuuta 1987. Satelliitin avulla saatiin merkitt\xc3\xa4v\xc3\xa4\xc3\xa4 tietoa ilmakeh\xc3\xa4n yl\xc3\xa4osien ominaisuuksista ja revontulista._NEWLINE_Hankkeen toteuttajana toimi Swedish Space Corporation. Hankkeen kokonaiskustannukset olivat 20 miljoonaa dollaria (vuoden 1986 mukaan). Satelliitin valmisti Saab-Scania yhdess\xc3\xa4 amerikkalaisen Boeing-yhti\xc3\xb6n kanssa.'